Ligging in Sakse-Anhalt
Koördinate 51°15′N 12°15′O﻿ / ﻿51.250°N 12.250°O﻿ / 51.250; 12.250
Stigting Laat 12de eeu
- Totaal 244,6 vk km
- Totaal (31 Desember 2015) 82 919
- Bevolkingsdigtheid 339/vk km
Burgemeester Peter Kuras (FDP)
Amptelike Webwerf dessau-rosslau.de
Dessau-Roßlau is 'n selfregerende stad in die Duitse deelstaat Sakse-Anhalt. Die stad het as gevolg van 'n administratiewe hervorming op 1 Julie 2007 met die samesmelting van Dessau en Roßlau ontstaan en is tans die derde grootste stad in Sakse-Anhalt ná Halle en Maagdenburg. Die grootste stede in die omgewing is Halle (40 kilometer suid van Dessau-Roßlau), Leipzig (52 kilometer suidoos van Dessau-Roßlau) en Maagdenburg (sowat 65 kilometer noordwes van die stad).
Die Dessau-Wörlitzse Tuinryk
In historiese opsig was Dessau die hoofstad van die vorste- en latere hertogdom Anhalt-Dessau en Anhalt. Dessau was sedert die 18de eeu – toe dit tot een van die beduidendste sentra van die Duitse verligting ontwikkel het – 'n bakermat van belangrike vernuwings en ontwikkelinge op sosiale, ekonomiese en opvoedkundige gebied. Die harmoniese wêreld van tuine, parke en slotte, die sogenaamde Dessau-Wörlitzse Tuinryk in die rivierlandskap tussen Elbe en Mulde, dateer uit die 18de eeu. Die Dessau-Wörlitzse Tuinryk is in 2000 deur Unesco as wêrelderfenisgebied gelys.
Later het die bekende Duitse nyweraar en lugvaartpionier Hugo Junker sy vliegtuie in Dessau vervaardig en 'n nuwe tydperk in die geskiedenis van die lugvaart ingelui. Met die befaamde kunsskool Bauhaus het Dessau 'n groot invloed op die internasionale argitektuur, kuns en ontwerp uitgeoefen. Die Bauhaus Dessau is in 1996 deur Unesco as wêrelderfenisgebied gelys. Dessau-Roßlau is ná Weimar net een van twee Duitse stede wat twee Unesco-wêrelderfenisgebiede huisves. Net Berlyn het drie inskrywings.
Die gebied van Leipzig-Halle-Dessau is tans een van die beduidendste ekonomiese groeipunte in die oostelike deelstate van Duitsland. Dessau is die setel van belangrike instellings van die deelstaat Sakse-Anhalt en die Duitse Federale Buro vir Omgewingsake (Duits: Umweltbundesamt).
↑ (de) Statistisches Landesamt Sachsen-Anhalt, Bevölkerung der Gemeinden – Stand: 31. Dezember 2015
↑ (en) "Garden Kingdom of Dessau-Wörlitz". Unesco. Verkry op 13 Julie 2017.
↑ (en) "Bauhaus and its Sites in Weimar, Dessau and Bernau". Unesco. Verkry op 13 Julie 2017.
Wikimedia Commons het meer media in die kategorie Dessau-Roßlau.
Ontsluit van "https://af.wikipedia.org/w/index.php?title=Dessau-Roßlau&oldid=1587309"
Die bladsy is laas op 20 Augustus 2017 om 22:25 bygewerk.